Xita qalila u riħ qawwi bdew jolqtu lill-Ingilterra u Wales hekk kif l-urugan Bertha laħaq il-pajjiż. L-uffiċċju meteoroloġiku Ingliż ħareġ twissija għal ċerti reġjuni. Il-maltemp mistenni jersaq ‘il fuq u jolqot anke l-Iskozja bejn illejla u għada. L-Agenzija tal-Ambjent qalet li għalkemm l-urugan mhux mistenni jkun b’saħħtu daqs oħrajn li laqtu l-pajjiż fix-xitwa li għaddiet, in-nies huma mħeġġa jżommu ‘l bogħod minn żoni riskjużi. L-urugan Bertha laqat il-ġżejjer tal-Karibew nhar it-Tnejn u resaq lejn iċ-ċentru tal-Atlantiku. Issa, għalkemm batta mill-qawwa tiegħu, qed jaqsam minn fuq ir-Renju Unit. Partijiet mill-pajjiż huma mistennija jaraw sa pulzier xita matul il-jum tal-Ħadd u riħ mistenni jkollu veloċità sa 50 mil fis-siegħa fuq żoni kostali.